Bardd a llenor Cymreig a ddaw'n wreiddiol o Borth Amlwch ym Môn yw **Caryl Bryn** sydd bellach wedi ymgartrefu ger Caernarfon, Gwynedd. Enillodd y categori Barddoniaeth yn nghystadleuaeth Llyfr y Flwyddyn 2020 gyda'i chyfrol gyntaf o farddoniaeth, *Hwn ydy'r llais, tybad?*.

Graddiodd â BA o Ysgol y Gymraeg Prifysgol Bangor yn 2017 cyn graddio â MA Ysgrifennu Creadigol Cymraeg o’r un Brifysgol yn 2020.

Roedd yn Gynhyrchydd Cynnwys Digidol i Hansh, S4C yn Antena o 2020-21. Bu iddi ymddangos yn nifer o gynnwys Hansh dros ei chyfnod yn Antena. Roedd yn un o awduron ac yn actio yn y comedi 'Iawn Mêt?' (Tinopolis Cymru) ar Hansh yn 2022.

Mae’n Is-Gadeirydd a Chyfarwyddwr Artistig yn Theatr Fach Llangefni.

Yn bresennol mae'n gweithio i Gwmni Cynhyrchu Tinopolis Cymru ac mae'n un o ohebwyr Heno a Prynhawn Da, S4C.

Barddoniaeth
------------

Fis Hydref 2018, cymerodd ran yn Her 100 Cerdd Llenyddiaeth Cymru ar y cyd â Manon Awst, Osian Owen a Morgan Owen. Mae'n gyn-aelod o grŵp barddol benywaidd Cywion Cranogwen sydd yn teithio ledled Cymru â'u sioeau amlgyfrwng. Mae wedi cyhoeddi ei gwaith yn *Barddas* a'r *Stamp* ymysg cyhoeddiadau llenyddol eraill ac yn 2017, hi oedd enillydd cystadleuaeth cyfansoddi cerddi Mudiad Meithrin i fyfyrwyr prifysgolion Cymru. Daeth yn drydydd yng nghystadleuaeth y Goron yn Eisteddfod Genedlaethol yr Urdd Caerdydd a'r Fro 2019..Daeth yn drydydd am gadair yr Urdd yn 2021 lle ddaeth Carwyn Eckley i’r brig a Mathew Tucker yn ail. Roedd yn Fardd y Mis Radio Cymru ar gyfer Ebrill 2019. Bu’n aelod o dîm Y Chwe Mil ar raglen Talwrn y Beirdd, ar y cyd ag Osian Owen, Iestyn Tyne ac Elis Dafydd.

Derbyniodd nawdd o gronfa Barddas er cof am y Prifardd Gerallt Lloyd Owen ym Mai 2019 i fynychu cwrs ar y gynghanedd yng Nghanolfan Ysgrifennu Tŷ Newydd. Yn Eisteddfod AmGen 2021, fe'i penodwyd yn un o feirniaid cystadleuaeth y Gadair, ar y cyd â Jim Parc Nest a Guto Dafydd.

#### *Hwn ydy'r llais, tybad?* (2019)

Cafodd ei chyfrol gyntaf o farddoniaeth a rhyddiaith, *Hwn ydy'r llais, tybad?*, ei rhyddhau gan Gyhoeddiadau'r Stamp ym mis Ebrill 2019. Mae'r teitl yn ddyfyniad o'r nofel gan Caradog Prichard, *Un Nos Ola Leuad.* Nodwyd yn rhifyn Chwefror 2019 o Bodlediad Clera y byddai'r wasg hefyd yn rhyddhau nifer gyfyngedig o CDs o Caryl yn darllen ei gwaith i gyd-fynd â'r gyfrol.

Enillodd y gyfrol gategori barddoniaeth gwobrau Llyfr y Flwyddyn 2020, ar ôl cyrraedd y rhestr fer gyda llyfrau gan Myrddin ap Dafydd ac Idris Reynolds. Nododd ar ei chyfrif Twitter yn fuan wedi'r fuddugoliaeth y byddai ei hail gyfrol o farddoniaeth yn ymddangos yn 2021, eto gyda Chyhoeddiadau'r Stamp.

Llyfryddiaeth
-------------

* *Hwn ydy'r llais, tybad?* (Cyhoeddiadau'r Stamp - cyfrol, 2019)
* *Detholiad o Gerddi: Caryl Bryn, Osian Owen a Sara Borda Green* (Cyhoeddiadau'r Stamp - pamffled digidol, 2020)

Cyfeiriadau
-----------

1. ↑  "Cyhoeddi rhestr fer Llyfr y Flwyddyn eleni". *BBC Cymru Fyw*. 2020-07-01. Cyrchwyd 2020-07-02.
2. ↑   , BBC Cyru Fyw, 30 Gorffennaf 2020.  Cyrchwyd ar 31 Gorffennaf 2020.
3. ↑  "Cywion Cranogwen". *www.facebook.com*. Cyrchwyd 2019-02-26.
4. ↑  "Brennig Davies yn cipio Coron yr Urdd" (yn Saesneg). 2019-05-31. Cyrchwyd 2019-06-04.
5. ↑  "Dau fardd yn derbyn nawdd gan gronfa er cof am Gerallt". *Barddas: Y Gymdeithas Gerdd Dafod*. 2019-05-08. Cyrchwyd 2019-05-14.
6. ↑  "Eisteddfod AmGen 2021" (yn cy), *Wicipedia*, 2021-08-12, adalwyd 2021-08-27
7. ↑   (yn cy) *Clera Chwefror 2019*, adalwyd 2019-02-26
8. ↑  "Caryl Bryn Twitter feed". *Twitter* (yn Saesneg). Cyrchwyd 3 Awst 2020.